Penguin Random House SA, LAPA Uitgewers en Jonathan Ball se boeke benoem vir die 2020 kykNET-Rapport-boekpryse | The Reading List
Jonathan Ball Uitgewers, Penguin Random House SA en LAPA Uitgewers, 'n afdeling van PRHSA, se boeke skitter vanjaar op die kykNET-Rapport-boekpryse se kortlyste.
Penguin Random House SA spog vanjaar met vier boeke op die kortlyste.
In 'n land sonder voëls, Strafjaart en Zola is ook vanjaar benoem vir die 2020 UJ-pryse!
LAPA Uitgewers spog met twee benoemings – Smit Motors deur Réney Warrington ding mee vir die film-prys en Boodskapper van die gode deur Murray la Vita staan 'n kans om die niefiksie-prys los te slaan.
Ook op die niefiksie-kortlys is Robey Leibbrandt: 'n Lewe van fanatisme deur Albert Blake, uitgegee deur Jonathan Ball Uitgewers.
Veels geluk aan al die skrywers!
Lees die volledige persverklaring:
Bekend: kykNET-Rapport 2020: Kortlyste vir resensiepryse
Rekordgetal inskrywings, meer drukname op kortlyste
'Afgesien van die rekordgetal inskrywings vir die boekpryse is meer drukname as ooit vantevore verteenwoordig op die kortlyste – welkome aanduidings van die lewenskragtigheid van sowel die Afrikaanse letterkunde as die Afrikaanse uitgewerswese,' sê die sameroeper, Hettie Scholtz.
Die kinders van Spookwerwe deur Lize Albertyn-du Toit (Human & Rousseau)
Waar verlede jaar se inskrywings gekenmerk is deur groot diversiteit, is boeke van bruin of swart skrywers in Afrikaans, afgesien van Bettina Wyngaard se Jagter, vanjaar afwesig, sê Hettie Scholtz. 'Daar is egter rede tot optimisme danksy die verskyning in 2020 van 'n paar stewige pennevrugte waarin skrywers hulle eie stories in hulle eie taal oopskryf, soos Brian Fredericks met sy kortverhaalbundel As die Cape Flats kon praat. Die Jakes Gerwel-stigting se mentorskapprogram vir opkomende skrywers werp ook reeds vrugte af – te oordeel na 'n werk soos Engela Ovies se treffende debuutroman Draairivier. Nog 'n groeipunt is die nuwe kursus in kreatiewe skryfkuns aan die Skool vir Tale by Rhodes Universiteit wat opkomende skrywers onderlê in die skep van werke in al die variëteite van Afrikaans.'
Die keurders vir die kykNET-Rapportprys vir fiksie was Elmari Rautenbach, joernalis en hoof van die Woordfees se skrywersprogram; Kirby van der Merwe, skrywer en vertaler; prof Thys Human van NWU en die rolprentvervaardiger Gerrit Schoonhoven. By niefiksie het die joernalis Martie Meiring, dr Irma du Plessis (Universiteit van Fort Hare), prof Bill Nasson (US) en die rolprentvervaardiger Herman Binge die stiplees gedoen. By die inskrywings vir film het Tina Kruger van kykNET die geledere van filmkeurders Gerrit Schoonhoven en Herman Binge versterk. Die keurders vir die Jan Rabie-Rapportprys vir 'n debuut- of tweede prosawerk was Alida Potgieter, ouduitgewer; Danie Marais, skrywer en joernalis; en prof Steward van Wyk van UWK.
Vir Elmari Rautenbach is 'n verdere kenmerk hoedat ons steeds worstel met die verlede en hoe dit ons hede bepaal. 'Dit is opvallend hoe goed dit ingespan is in Sidney Gilroy se Klikbek en hoe fyn en nietemin brutaal Die verevrou van Jan van Tonder die impak van oorlog op die bedrading van die menslike psige uitbeeld, hoe verlede en hede in die onderskatte Die slaghuis op mekaar inspeel – op 'n wonderlik afstandelike manier, maar met soveel wat ongesê bly.'
Ten spyte van ongemak by van die keurders oor die aktuele problematiek van kulturele toe-eiening in 'n handvol romans, voel Kirby van der Merwe dat veral Lize Albertyn-du Toit dit regkry om voorbehoude te oorstyg deur die plaasroman in Afrikaans op sy kop te keer in Die kinders van Spookwerwe waar plaaswerkers van meet af aan sentraal staan met die eienaar van die plaas 'n randfiguur. 'Die kinders van Spookwerwe is die Afrikaanse Grapes of Wrath met Mieta Kaliempie die argetipiese aardmoeder wat sterk herinner aan Ma Joad.'
By niefiksie is daar sprekende voorbeelde van uitstekende navorsing in die titels op die kortlys, en Murray la Vita is geloof vir sy humanistiese benadering in Boodskapper van die gode, ryk aan interstekstuele verwysings. Dit is opvallend dat daar steeds by die oorwig niefiksieboeke vanjaar 'n soeke is na gemeenskaplike waardes en 'n dringendheid in die besinning oor Afrikaner-identiteit. Hiervan is Willie Esterhuyse se Oorlog en vrede en Dana Snyman se Soekmekaar goeie voorbeelde. Ook Azille Coetzee se In my vel het beïndruk met haar diep, eerlike besinnings, en Witwolf: Die Worcester-bomplanter se storie van bevryding deur Stefaans Coetzee en Alita Steenkampbied 'n roerende perspektief op 'n klein storie uit die Struggle-jare.
Tags 2020 kykNET-Rapport-boekpryse Jonathan Ball Uitgewers kykNET-Rapport-boekpryse LAPA LAPA Uitgewers